[Foto's] Brand woed by Potch-hoërskool | Maroela Media
Die brand by HTS Potchefstroom. Foto: Ursula Wijnberg
Brandbestryders in Potchefstroom in Noordwes het Donderdag in die vroeë oggendure nagenoeg twee uur lank gespook om 'n brand by HTS Potchefstroom in bedwang te bring.
Lee-Roy Pretorius, van die Tlokwe-brandweer, het aan Maroela Media gesê die brandweer is omstreeks 03:20 na die skool ontbied en met hul aankoms was die sowat 113 jaar oue administratiewe gebou in ligte laaie.
"Die administratiewe gebou is losstaande van die res van die skool en bestaan onder meer uit die ontvangskamer en 'n paar kantore, waaronder die hoof se kantoor. Dié gedeelte is in die brand verwoes," het Pretorius gesê.
Die brand is omstreeks 05:30 in bedwang gebring en brandbestryders kon keer dat die brand na die personeelkamer en res van die skool versprei.
"Die meerderheid van die skool se argiewe kon darem ook gered word, hoewel van die argiewe waterskade opgedoen het."
Niemand is tydens die voorval beseer nie en die brand het nie skoolverrigtinge ontwrig nie.
"Die matrieks skryf eksamen en hul vraestelle was in 'n kluis en kon betyds gered word sodat hulle vandag hul eksamen kan skryf."
Pretorius het gesê die oorsaak van die brand is onbekend en word ondersoek. Die omvang van die skade moet nog bepaal word.
Foto: Aldus Smith
Die gebou in puin. Foto: Aldus Smith
m. Foto: Ursula Wijnberg
Is dit dieselfde skool as Ferdinand Postma?
Bou van nou af skole met boumateriaal wat nie kan brand nie, en maak gereeld elektroniese "backups".
Die berigte oor skoolbrande neem onrusbarend toe. Twee teorieë: (1) die verouderende infrastruktuur van die land kom nou in onderwys en die skoolgeboue na vore en/of (2) die Afrika-manier om daardie dinge wat jou bedreig laat voel (goeie skole) is om dit te verwoes.
Nie een van die twee opsies voorspel enigiets goeds nie. Of gaan iemand beweer dit is nou maar so dat daar toenemend berigte uitslaan van skoolgeboue by gevestigde skole wat brand?
Waar is die moderne tegnologie om die brandstigters op kamera vas te vang? Waar is die veiligheidsheinings? Wagte?